पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। रणथंभौर टाइगर रिजर्व के कारण पर्यटन की दृष्टि से महत्वपूर्ण सवाई माधोपुर में नया एयरपोर्ट बनेगा। इसके लिए एयरपोर्ट अथॉरिटी ऑफ इंडिया की एक टीम जल्द ही स्थितियों का आकलन करने के लिए सवाई माधोपुर का दौरा करेगी। इसके अलावा कोटा में भी नया एयरपोर्ट बनाया जाएगा।
मंगलवार को जयपुर आए अथॉरिटी के चेयरमैन वी.पी. अग्रवाल ने मुख्य सचिव सी.के. मैथ्यू के साथ बैठक के बाद एयरपोर्ट पर पत्रकारों को यह जानकारी दी। उन्होंने बताया कि रणथंभौर में दुनियाभर से पर्यटक नियमित आते हैं। ऐसे में एयरपोर्ट अथॉरिटी को इसकी जरूरत महसूस हुई है। ऐसी स्थिति में यह टीम मौके पर जगह देखेगी और पता करेगी कि कहां और कैसे नया एयरपोर्ट विकसित किया जा सकता है। अग्रवाल ने बताया कि कोटा में वर्तमान एयरपोर्ट इतना अधिक छोटा है कि वहां नियमित फ्लाइट्स का संचालन संभव नहीं है। ऐसे में उसके सुधार या विस्तार का औचित्य नहीं। अथॉरिटी इस बात पर विचार कर रहा है कि वहां दूसरे स्थान पर जमीन देखी जाए और नया ही एयरपोर्ट तैयार किया जाए।
जैसलमेर और बीकानेर में टर्मिनल लगभग तैयार
चेयरमैन वी.पी. अग्रवाल ने बताया कि जैसलमेर में नया टर्मिनल तैयार हो गया है। बीकानेर में लगभग पूरा होने की स्थिति में है। ऐसे में दोनों ही एयरपोर्ट की औपचारिक शुरूआत अगस्त में हो जाएगी। विमानों का ऑपरेशन अक्टूबर से शुरू कर दिया जाएगा। इसके लिए राज्य सरकार से बातचीत हो गई है। अजमेर के पास किशनगढ़ में बनने वाले नए एयरपोर्ट के संबंध में पिछले दिनों तक आ रही सभी कानूनी अड़चनें दूर कर ली गई हैं। जमीन संबंधी मामले भी निपटा लिए गए हैं। मंगलवार को बैठक में इस संबंध में राज्य सरकार के साथ विस्तार से बातचीत भी हो गई है। ऐसी स्थिति में इस एयरपोर्ट का काम जुलाई के अंत तक शुरू कर देने का विचार है। इसके संबंध में औपचारिकताएं पूरी की जा रही हैं। सभी प्रकार के मसलों पर राज्य सरकार ने अथॉरिटी को जबरदस्त सहयोग दिया है।
हवाई पट्टियों का सर्वे होगा
अग्रवाल ने माना कि राज्य में मौजूदा 38 हवाई पट्टियों की हालत बेहद खस्ता है। सभी को सुधारना या वहां की स्थितियां ठीक करना वाजिब नहीं है। फिलहाल तय किया गया है कि सभी पट्टियों का सर्वे किया जाए और उसके बाद ही तय किया जाए कि किन्हें सुधारना है और किनके लिए सुरक्षा के इंतजाम किए जाएं। इनमें कई पट्टियां उन स्थानों पर भी हैं जो टूरिज्म के लिहाज से महत्वपूर्ण हैं। ऐसे में प्राथमिकता उन पट्टियों को सुधारने की होगी, ताकि वहां टूरिस्ट अपने विशेष विमान या चार्टर से आ-जा सकें।
जल्द शुरू होगा जयपुर में रनवे विस्तार का काम
उन्होंने बताया कि सर्दियों के दिनों में रनवे विस्तार के लिए सर्दियों में काम शुरू करना संभव नहीं था। ऐसे में तब यह काम शुरू नहीं किया जा सका। अब राज्य सरकार से बातचीत हो गई है और तय किया गया है कि फिलहाल रात में काम शुरू करा दिया जाए। पूर्व में काम शुरू करने वाली कंपनी के जाने के बाद इसके लिए दुबारा टेंडर प्रक्रिया की गई है। विस्तार के साथ रनवे 9000 फीट से बढ़कर 11500 फीट हो जाएगा।
खराब मौसम में भी उतारे जा सकेंगे विमान : अग्रवाल ने बताया कि दिल्ली में मौसम खराब होने पर विमानों को जयपुर डायवर्ट किया जाता है। यदि जयपुर में भी मौसम खराब हो और विजिबिलिटी कमजोर हो तो मजबूरन उन्हें अहमदाबाद भेजा जाता है। ऐसी स्थिति में एक महत्वपूर्ण उपकरण कैट-टू लगाया जा रहा है। इसके अलावा टर्मिनल बिल्डिंग के विस्तार की भी तैयारी है। हालांकि वर्तमान जरूरत के मुताबिक इसके विस्तार की जरूरत महसूस नहीं की जा रही, लेकिन लाउंज में जगह बढ़ाए जाने पर तेजी से विचार किया जा रहा है ताकि डायवर्ट विमानों में लंबे समय तक यात्रियों को बैठा नहीं रहना पड़े। वे विमान से उतरकर लाउंज में बैठ सकेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn